Komposiitidega töötades on hambaarstil praktiliselt piiramatu aeg, et valida välja sobivaimad komposiitide värvid ning vormida neist võimalikult loomutruu hambakuju. Valguskõvastuvate vaik-komposiitide mitmekesised omadused julgustavad neid kasutama väga paljude hambaravi probleemide lahendamiseks. Kuna valguskõvastuvate materjalide korral langeb ära vajadus neid ise segada, tagab see materjali koostise just sellisena nagu tootja on seda ette näinud. Viimastel aastatel on valguskõvastuvate komposiitide kategooriad veelgi laienenud - uued hübriidid, mikrofillid jmt on muutmas hambaravi üha lihtsamaks, paremaks ning kiiremaks.